जोधपुर. आम आदमी पार्टी के 14 कार्यकर्ताओं को पुलिस ने शांतिभंग करने के आरोप में गिरफ्तार किया है। इन कार्यकर्ताओं ने 19 मई को बिना अनुमति के पुलिस कमिश्नर कार्यालय के बाहर धरना- देकर प्रदर्शन किया था। सरदारपुरा पुलिस ने रविवार को इन्हें गिरफ्तार करने के लिए बुलाया था। इन कार्यकर्ताओं ने गिरफ्तारी से पूर्व पुलिस थाने के बाहर भी प्रदर्शन किया।
आम आदमी पार्टी के कार्यकर्ताओं ने गत 19 मई को महिलाओं की सुरक्षा, शहर में शांति व्यवस्था सहित 16 विभिन्न मांगों को लेकर अनुमति नहीं मिलने के बावजूद पुलिस कमिश्नर कार्यालय के बाहर धरना- देकर प्रदर्शन किया। कानून का उल्लंघन करने पर सरदारपुरा पुलिस ने जब इन्हें गिरफ्तार करने के लिए थाने बुलाया तो कार्यकर्ता ‘मैं आम आदम हूं’ लिखी टोपी पहन हाथों में तिरंगा झंडा लेकर आए और थाने के बाहर प्रदर्शन करने लगे। कार्यकर्ताओं ने प्रदर्शन करते हुए पुलिस प्रशासन से मुकदमा वापस लेने की मांग की।
पुलिस ने पार्टी के गोपीलाल सुथार, मोहम्मद आरिफ, अभिमन्यु, जगदीश चौधरी, विजय शर्मा, अशोक गोपल, गुरु शाह, रोशनलाल, अशोक, हुकमीचंद, मोहम्मद सदीक, महेंद्र पंडित, मांगीलाल व मनीष को गिरफ्तार कर लिया। इन्हें सोमवार को न्यायालय में पेश किया जाएगा।
hin_Deva hin_Deva awa_Deva